Dodelike naweek op SA paaieDie ongeluk Sondag in Limpopo. Foto: Verskaf Minstens 36 mense is oor die naweek in afsonderlike gru-ongelukke op die land se paaie dood. In die jongste ongeluk is sewe mense Sondag op die N1 in Limpopo dood toe twee motors reg van voor gebots het tussen Mookgopong en Mokopane naby Tobias. Lt.kol. Moatshe Ngoepe, woordvoerder van die polisie, het gesê een van die voertuie se bestuurders het glo beheer oor die voertuig verloor en in aankomende verkeer ingery. “Die bestuurders van die voertuie en vyf passasiers is op slag dood,” het Ngoepe gesê. Twee passasiers, waarvan een ŉ tweejarige kind is, het kritieke beserings opgedoen en is na die Mokopane-hospitaal geneem vir verdere behandeling. Die polisie ondersoek ŉ saak van strafbare manslag. Sondagoggend is minstens 19 mense dood en nege beseer toe ŉ minibustaxi net buite Pietermaritzburg teen ŉ brugversperring gebots en teen ŉ wal afgerol het. Russel Meiring, ER24-woordvoerder, het gesê die minibus het op sy dak tot stilstand gekom aan die onderkant van die wal. Meiring sê die liggame van 15 persone het buite die taxi gelê. Hulle het reeds aan veelvuldige beserings beswyk. Hy sê omstanders en inwoners van die Mzunduzi Valley-area het 12 van die beseerdes na ŉ nabygeleë kliniek geneem voordat die nooddienste op die toneel aangekom het. Drie van dié beseerdes is later in die kliniek dood. Nege ander pasiënte is na hospitale in die omgewing vervoer. Hul beserings wissel van matig tot kritiek. Die oorsaak van die ongeluk word nog ondersoek. Saterdagaand is vyf mense, waaronder ŉ driejarige babadogtertjie, dood toe ŉ sedan op die R38 tussen Hendrina en Carolina in Mpumalanga teen ŉ rivierbrug gebots het. Joseph Mabuza, woordvoerder van Pat Ngomane, die LUR vir gemeenskapsveiligheid in die provinsie, het gesê die ongeluk het omstreeks 18:30 plaasgevind. “Die motor het die brug se rand getref en aan die ander kant van die brug op die bodem tot stilstand gekom. Die bestuurder en drie passasiers is op die toneel dood. Een passasier is na die Carolina-hospitaal geneem waar die persoon dood is. ’n Ander persoon is met kritieke beserings na die Sunshine-hospitaal in Johannesburg geneem. Die oorsaak van die ongeluk word ondersoek. Vrydagaand is twee mense dood en drie ander beseer in ŉ ongeluk tussen ŉ motorfiets en ŉ bakkie op die N1-hoofweg in Vanderbijlpark, Gauteng. Meiring het gesê ŉ motorfietsryer het teen ŉ hoë spoed reg van agter in ŉ bakkie vasgery. Die impak van dié botsing het veroorsaak dat die bestuurder van die bakkie ook beheer oor die voertuig verloor het, en die bakkie het op sy sy beland. Een van die vier insittendes van die bakkie het ernstige beserings opgedoen, terwyl die drie ander insittendes, waaronder ŉ baba, matige beserings opgedoen het. Die motorfietsryer se liggaam het weg van die toneel in die middel van die pad gelê. Volgens Meiring het hy met die nooddienste se aankoms reeds aan veelvuldige beserings beswyk. “Nooddienste het die mense behandel. Die man wat ernstig beseer is, het later in die hospitaal aan sy beserings beswyk,” sê Meiring. ŉ Ondersoek oor die oorsaak van die botsing is van stapel gestuur. Vroeër Vrydagoggend is drie mense in Mpumalanga dood toe ŉ wit Ford Ranger by ŉ kruising tussen New Denmark en Charl Cilliers met ŉ Nissan-bakkie gebots het. Mabuza het gesê die bestuurder van die Ford en twee passasiers het ernstige beserings opgedoen. “Die bestuurder van die Nissan was van Standerton op pad na Bethal. Dié bestuurder en twee passasiers is op die toneel dood.” Ngomane het sy medelye aan die familie en vriende van die oorledenes betuig. Hy het motoriste versoek om versigtig te bestuur.